Topuri muzicale românești

În România au fost inițiate mai multe clasamente muzicale încă din anii 1990. Romanian Top 100 a fost topul muzical național al țării până în 2012. Înființat în 1995, acesta a fost un clasament bazat pe compilarea topurilor transmise de posturile de radio locale din România. Romanian Top 100 a fost publicat săptămânal și a fost difuzat și în cadrul unei emisiuni radio din anul 1998. De compilarea listei s-a ocupat mai întâi Body M Production A-V, iar apoi Media Forest. În anii 2010, topul a fost difuzat în timpul unei emisiuni pe Kiss FM, dar compilarea s-a încheiat în februarie 2012.
Mai târziu, dar în aceeași lună, Airplay 100 — care a fost compilat de Media Forest și difuzat și de Kiss FM — a înlocuit Romanian Top 100 ca top național. Până la desființarea sa din noiembrie 2021, a măsurat gradul de difuzare a melodiilor pe posturile de radio și pe canalele de televiziune din întreaga țară. Pentru o scurtă perioadă de timp, la sfârșitul anilor 2000 și începutul anilor 2010, Nielsen Music Control și Uniunea Producătorilor de Fonograme din România (UPFR) au publicat în comun topuri de difuzare ale melodiilor; UPFR a reluat publicarea acestor clasamente în noiembrie 2021, în colaborare cu BMAT. Media Forest a lansat, de asemenea, topuri săptămânale de difuzare ale melodiilor la radio și la televiziune din 2009 încoace. În februarie 2022, Billboard a inaugurat Romania Songs, un top muzical bazat pe numărul de streaming-uri și de descărcări digitale, alcătuit de MRC Data.
Romanian Top 100, bazat pe difuzări, a fost fondat în 1995 ca primul top muzical național al țării; cu toate acestea, a avut un alt nume până în 1996. Primul top de sfârșit de an a fost publicat în 1997. Începând din 1998, topul a fost anunțat în cadrul unei emisiuni radio de două ore numită Romanian Top 100 Radio Show, găzduită de DJ-ul Adi Simion și produsă de VentoStudio. Difuzat de 57 de posturi de radio din România, a fost inițial intitulat Romanian Top 100 Bravo Show datorită unui parteneriat cu revista Bravo. Din 1999, Romanian Top 100 a fost întocmit de Body M Production A-V cu ajutorul unui „software special”. La acea vreme, peste 110 posturi de radio independente din România au fost luate în considerare la întocmirea clasamentului, fiecare trimițându-și propriile statistici de difuzare. Procesul de compilare a fost similar cu Eurochart Hot 100. Rezultatele au fost transmise și specialiștilor de muzică din România.
Până în aprilie 2001, Romanian Top 100 depășise borna de 250 de ediții. În 2005, numărul posturilor de radio implicate în realizarea topului a crescut la 120, cu 500 de ediții produse până la momentul respectiv. Topul a fost inclus în echivalentul Billboard din Europa, revista Music & Media, până la anularea acesteia în 2003. Pentru Romanian Top 100 lipsesc în mod semnificativ arhivele sfârșitului anilor 2000; în acel moment, Nielsen Music Control și Uniunea Producătorilor de Fonograme din România (UPFR) au început să publice clasamente care reprezentau cele mai difuzate melodii pe posturile de radio și de televiziune din toată România. Cu toate acestea, nu se știe dacă aceste companii au fost afiliate la Romanian Top 100 și dacă clasamentele lor pot fi folosite pentru a înlocui arhivele care lipsesc din Romanian Top 100. În anii 2010, Romanian Top 100 — alcătuit de Media Forest — a fost difuzat în cadrul unui emisiuni săptămânale la Kiss FM de DJ-ul Andreea Berghea. Media Forest începuse de dinainte să publice topuri săptămânale de difuzare la radio și la televiziune pe site-ul lor, începând cu iulie 2009. Romanian Top 100 și-a încetat publicarea în februarie 2012, ultima ediție fiind pe 19 februarie.
Romanian Top 100 a fost înlocuit de Airplay 100 pe 26 februarie 2012 ca top muzical național al României, întocmit tot de Media Forest și difuzat ca o emisiune radio la Kiss FM prezentată de Cristi Nitzu. Acesta măsura gradul de difuzare al melodiilor pe posturile de radio și canalele de televiziune din întreaga țară, , dar emisiunea a fost anulată în cele din urmă de Kiss FM după ediția din 28 noiembrie 2021. Tot în noiembrie 2021, UPFR a reluat publicarea clasamentelor de difuzare, în colaborare cu serviciul de monitorizare BMAT, clasamente în care piesele sunt ordonate după numărul de difuzări și după numerele de audiență. Pe de altă parte, Billboard a inaugurat Romania Songs, un top bazat pe numărul de streaming-uri și de descărcări digitale pe 19 februarie 2022, ca parte a colecției Hits of the World, pentru care MRC Data evaluează informațiile primite de la principalii retaileri de muzică din România.